
EESTI SEISUKOHT EUROOPA LIIDU TOIMIMISE LEPINGU ARTIKLI 258 ALUSEL EESTI VASTU ALGATATUD RIKKUMISMENETLUSE KOHTA


I. Sissejuhatus 

Välisministeerium esitab Vabariigi Valitsuse istungile Eesti seisukoha Euroopa Liidu toimimise lepingu (edaspidi ELTL) artikli 258 alusel Eestile saadetud ametliku kirja kohta. 

Eesti sai 15. juulil 2026 Euroopa Komisjonilt (edaspidi komisjon) ametliku kirja rikkumismenetluses nr 2026/0341. Komisjon leiab, et Eesti ei ole riigisisesesse õigusesse tähtaegselt üle võtnud direktiivi (EL) 2024/2994, millega muudetakse direktiive 2009/65/EÜ, 2013/36/EL ja (EL) 2019/2034 seoses kesksete vastaspoolte suhtes olevatest riskipositsioonidest tuleneva kontsentratsiooniriski ja keskselt kliiritavate tuletistehingute vastaspoole riski käsitlemisega[footnoteRef:1] (edaspidi direktiiv). Direktiivi ülevõtmise tähtpäev oli 25. juunil 2026.  [1:  Euroopa Parlamendi ja nõukogu 27. novembri 2024. aasta direktiiv (EL) 2024/2994, millega muudetakse direktiive 2009/65/EÜ, 2013/36/EL ja (EL) 2019/2034 seoses kesksete vastaspoolte suhtes olevatest riskipositsioonidest tuleneva kontsentratsiooniriski ja keskselt kliiritavate tuletistehingute vastaspoole riski käsitlemisega (ELT L, 2024/2994, 4.12.2024).] 


Eesti nõustub komisjoni etteheitega, kuid selgitab, et on direktiivi juba osaliselt üle võtnud ja komisjoni osalisest ülevõtmisest teavitanud. Veel üle võtmata on direktiivi artikkel 1, mis võetakse üle investeerimisfondide seaduse ja teiste seaduste muutmise seadusega, mille eelnõu on esitatud teisele ametkondlikule kooskõlastusringile. Seadus võetakse plaanitu kohaselt vastu 2026. aasta jooksul.

Komisjoni ametlikule kirjale vastamise tähtpäev on 15. septembril 2026.  

Seisukoha ametlikule kirjale vastamiseks koostasid Rahandusministeeriumi finantsteenuste poliitika osakonna nõunik Valner Lille (valner.lille@fin.ee, 5885 1491) ja Välisministeeriumi Euroopa Liidu õiguse büroo jurist Marika Toim-Moktefi (marika.toim-moktefi@mfa.ee, 637 7437). Rikkumismenetluses komisjonile vastuse esitamise eest vastutab Välisministeeriumi juriidiliste ja konsulaarküsimuste asekantsler Kerli Veski. 

II. Ülevaade rikkumismenetluse senisest käigust 

Eesti sai 15. juulil 2026 komisjonilt ametliku kirja rikkumismenetluses nr 2026/0341, milles komisjon heidab Eestile ette Rahandusministeeriumi valitsemisalasse kuuluva direktiivi (EL) 2024/2994 mitteõigeaegset ülevõtmist.
 
III. Komisjoni etteheide ja Eesti vastus

Komisjon leiab, et Eesti ei ole komisjonile teatanud ülevõtmise meetmetest, mis tagaksid direktiivi kõigi sätete täitmise. Seetõttu järeldab komisjon, et Eesti ei ole täitnud direktiivist tulenevaid kohustusi ega direktiivi tähtaegselt üle võtnud. 

Eesti nõustub komisjoni etteheitega, kuid selgitab, et on direktiivi juba osaliselt üle võtnud ja komisjoni osalisest ülevõtmisest ka teavitanud. Nimelt on Eesti direktiivi artikli 2 üle võtnud  krediidiasutuste seaduse ja teiste seaduste muutmise seadusega[footnoteRef:2], mis jõustus 21. juulil 2026, ja direktiivi artikli 3 üle võtnud väärtpaberituru seaduse ja teiste seaduste muutmise seadusega[footnoteRef:3], mis jõustus samuti 21. juulil 2026. [2:  Krediidiasutuste seaduse ja teiste seaduste muutmise seadus (krediidiasutuse juhtimis- ja tegutsemisnõuded). RT I, 11.07.2026, 7.]  [3:  Väärtpaberituru seaduse ja teiste seaduste muutmise seadus. RT I, 11.07.2026, 2.] 


Direktiivi artikkel 1 on veel ülevõtmisel ja see võetakse üle investeerimisfondide seaduse ja teiste seaduste muutmise seadusega[footnoteRef:4], mille eelnõu on esitatud teisele ametkondlikule kooskõlastusringile. Seadus võetakse plaanitu kohaselt vastu 2026. aasta jooksul. [4:  https://eelnoud.valitsus.ee/main/mount/docList/8cbde658-a635-42a3-8996-57602a4f437f.] 


IV. Rikkumismenetluse edasine kulg ning põhisumma või karistusmakse kohaldamise võimalus rikkumise jätkumise korral 

Ametlik kiri tähistab esimest formaalset etappi ELTL artiklis 258 sätestatud rikkumismenetluses. Kui komisjon Eesti vastusega ei nõustu, võib komisjon esitada Eestile põhjendatud arvamuse, milles määrab kahekuulise tähtaja rikkumise kõrvaldamiseks. 

Kui Eesti põhjendatud arvamusele vastamise ajaks komisjoni ülalnimetatud direktiivi ülevõtmise meetmetest ei teavita, võib komisjon pöörduda Euroopa Kohtusse ja nõuda rahalise karistuse määramist. Euroopa Kohus võib määrata Eestile rahalise karistuse vastavalt ELTL artikli 260 lõikele 3. Põhisumma (ühekordne summa, minimaalselt 193 000 eurot) määramist võib komisjon nõuda juhul, kui põhjendatud arvamusele vastamise ajaks ei ole direktiivi üle võetud, isegi kui direktiiv võetakse üle enne kohtuotsuse tegemist.[footnoteRef:5] Kui rikkumine kestab veel kohtuotsuse tegemise ajal, saab komisjon nõuda karistusmakse kohaldamist iga kohtuotsusele järgneva päeva eest, mis kulub direktiivi täieliku ülevõtmiseni.[footnoteRef:6] [5:  Põhisumma arvutamise valem: baasmäär 1150 EUR x tegur n (Eesti puhul 0,06) x rikkumise kestus (direktiivi ülevõtmise tähtpäevast) x raskuskoefitsient (skaala 1-20).]  [6:  Karistusmakse (päevas) arvutamise valem: baasmäär 3440 EUR x tegur n (Eesti puhul 0,06) x kestuskoefitsient (skaala 1-3) x raskuskoefitsient (skaala 1-20).] 

